# gerbonis saspiests laba kvalitate

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 |  **Nr.5** |  2025. gada 24. aprīlī |

**26.**

**Par kolektīvā iesnieguma izskatīšanu**

Ogres novada pašvaldībā (turpmāk – pašvaldība) 2025. gada 11. aprīlī saņemts biedrības “Par Ikšķiles novadu”, reģistrācijas Nr. 40008334883, kolektīvais iesniegums ar prasījumiem:

1. atcelt Ogres domes un pašvaldības nodomu un rīcību izlikt Ikšķiles mūzikas un mākslas skolu (turpmāk – IMMS) no Strēlnieku ielas 10, atbrīvojot telpas Ikšķiles vidusskolas vajadzībām;
2. visu Strēlnieku ielas 10 namu attīstīt IMMS vajadzībām, nodrošinot iespēju IMMS apmeklēt visiem potenciālajiem audzēkņiem;
3. ieplānot un realizēt Ikšķiles vidusskolas paplašināšanu, piebūvējot jaunu korpusu un sporta halli, lai nodrošinātu atbilstošu mācību procesu;

(reģistrācijas Nr. 2-4.1/2168) (turpmāk – kolektīvais iesniegums).

Pašvaldībā 2025. gada 11. aprīlī saņemta nodibinājuma “Sabiedrības Līdzdalības Fonds” vēstule, ar kuru pašvaldībai iesniegts kodēts Excel fails ar iniciatīvas “Par Ikšķiles mūzikas un mākslas skolas saglabāšanu” [parakstītāju](https://manabalss.lv/par-gajeju-un-ritenbrauceju-cela-ierikosanu-tinuzos/show) datiem (reģistrācijas Nr. 2-4.1/2181).

Atbilstoši Pašvaldību likuma 57. panta pirmās daļas nosacījumiem Ogres novada pašvaldība ir izvērtējusi kolektīvo iesniegumu un konstatējusi tā atbilstību šā likuma prasībām. Ņemot vērā minēto pašvaldības domes priekšsēdētājs nodrošina kolektīvā iesnieguma iekļaušanu domes nākamās kārtējās sēdes darba kārtībā un izskatīšanu un uz attiecīgo domes sēdi uzaicina pārstāvjus no institūcijām, kuras skar kolektīvajā iesniegumā ietvertais prasījums.

Ogres novada Izglītības pārvaldes vadītājs I. Grigorjevs norāda, ka, pretēji iniciatīvas aprakstā paustajam:

1. Pašvaldība nav rosinājusi “ēkas Strēlnieku ielā 10, Ikšķilē atbrīvošanu no Ikšķiles mūzikas un mākslas skolas, nododot Ikšķiles vidusskolai”. Ogres novada Izglītības pārvalde rosināja ēku Strēlnieku ielā 10 veidot par koprades telpu:

1.1. ēkas pirmo stāvu paredzot Ikšķiles Mūzikas un mākslas skolas mākslas programmu īstenošanai un paredzot šo programmu īstenošanai lielāku telpu skaitu un platību;

1.2. ēkas Strēlnieku ielā 10 otro stāvu paredzot vispārējās vidējās izglītības īstenošanai un darbam ar jaunatni;

1.3. Ikšķiles Mūzikas un mākslas skolas mūzikas programmu īstenošanai atvēlēt ēkas Peldu ielā 22 divus stāvus īstermiņā un trīs stāvus vidējā termiņā;

1. skolēnu skaita pieaugums Ikšķiles vidusskolā saistīts nevis ar vidējās izglītības iestāžu skaita samazinājumu Ogres novadā, bet gan ar valsts definētu minimālā skolēnu skaita nosacījumu izpildi – Ikšķilē esošas ilgtspējīgas vispārējās vidējās izglītības iestādes minimālais izglītojamo skaits 10. – 12. klasē ir 120 izglītojamie. Ogres novada pašvaldības rīcībpolitika izglītībā tiek veidota tā, lai novadā esošās vispārējās vidējās izglītības iestādes izpilda ilgtspējas kritērijus.

Pamatojoties uz Pašvaldību likuma 57. panta trešo daļu [..] atbilstoši kolektīvā iesnieguma saturam dome lemj par šā iesnieguma turpmāko virzību, nosakot par to atbildīgo pašvaldības institūciju. Šajā gadījumā tā būtu Ogres novada Izglītības pārvalde.

Ņemot vērā iepriekš teikto un pamatojoties uz Pašvaldību likuma 57. panta trešo daļu,

**balsojot: ar 19 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Dainis Širovs, Dzirkstīte Žindiga, Egils Helmanis, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Rūdolfs Kudļa, Toms Āboltiņš, Valentīns Špēlis), "Pret" – nav, "Atturas" – 2 (Daiga Brante, Santa Ločmele), "Nepiedalās" – nav,**

Ogres novada pašvaldības dome **NOLEMJ:**

1. **Noteikt** Ogres novada Izglītības pārvaldi (turpmāk – Pārvalde) par atbildīgo institūciju kolektīvā iesnieguma turpmākajai virzībai.
2. **Uzdot** Pārvaldei sagatavot ziņojumu Ogres novada pašvaldības domei par Ikšķiles vidusskolas un Ikšķiles mūzikas un mākslas skolas telpisko attīstību, vērtējot kolektīvajā iesniegumā minēto.
3. **Uzdot** Pārvaldei triju mēnešu laikā no šā domes lēmuma pieņemšanas dienas sniegt domes sēdē pārskatu par kolektīvā iesnieguma virzību.
4. **Uzdot** Ogres novada pašvaldības Centrālās administrācijas Komunikāciju nodaļai ne retāk kā reizi trijos mēnešos apkopot un publicēt pašvaldības oficiālajā tīmekļvietnē [www.ogresnovads.lv](http://www.ogresnovads.lv) aktuālo informāciju par kolektīvā iesnieguma virzību un tā izskatīšanas rezultātiem, kā arī par to informēt personu, kura ir pilnvarota pārstāvēt kolektīvā iesnieguma iesniedzējus.
5. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)